ΓΡΑΠΤΗ ΕΡΩΤΗΣΗ E-1581/96 υποβολή: Klaus Rehder (PSE) προς την Επιτροπή (24 Iουνίου 1996)

Θέμα: Απλούστευση των εμπορευματικών συναλλαγών μεταξύ της Ευρωπαϊκής Ένωσης και των χωρών Visegrad

Την 1η Ιουλίου θα τεθούν σε ισχύ οι συμφωνίες για την απλούστευση των εμπορευματικών συναλλαγών και της διαμετακόμισης μεταξύ των χωρών Visegrad και της Ευρωπαϊκής Ένωσης. Ποιές επιμέρους ρυθμίσεις έχουν προβλεφτεί στις συμφωνίες αυτές;

Απάντηση του κ. Monti εξ ονόματος της Επιτροπής (26 Σεπτεμβρίου 1996)

Οι διατάξεις στις οποίες αναφέρεται το Αξιότιμο Μέλος του Κοινοβουλίου περιέχονται στις δύο συμβάσεις που συνήφθησαν το 1987 και οι οποίες περιλαμβάνουν από 1ης Ιουλίου 1996 οκτώ συμβαλλόμενα μέρη: την Κοινότητα, τρεις χώρες ΕΖΕΣ (την Ισλανδία, τη Νορβηγία και την Ελβετία) και τέσσερις χώρες της ομάδας του Βίζεγκραντ (Πολωνία, Ουγγαρία, Τσεχική Δημοκρατία και Σλοβακική Δημοκρατία). Οι συμβάσεις εφαρμόζονται επίσης στο Λιχτενστάιν, εφόσον διατηρεί τη σύνδεσή του με την Ελβετία με συνθήκη τελωνειακής ένωσης.

Η σύμβαση σχετικά με το κοινό καθεστώς διαμετακόμισης ((Εγκρίθηκε με την απόφαση αριθ. 87/415/ΕΟΚ του Συμβουλίου της 15ης Ιουνίου 1987 (ΕΕ αριθ. L 226 της 13.8.1987). )) επιτρέπει την απλούστευση των μεταφορών εμπορευμάτων μεταξύ των συμβαλλομένων μερών, αποφεύγοντας συγχρόνως την πληρωμή δασμών και φόρων που συνήθως απαιτούνται σε κάθε διέλευση από τρίτη χώρα και μία σειρά διαδοχικών εθνικών διαμετακομίσεων, γεγονός που συμβάλλει στη διευκόλυνση των συναλλαγών μεταξύ των εν λόγω χωρών. Η σύμβαση περιλαμβάνει τέσσερα προσαρτήματα και πολλά παραρτήματα.

Το κοινό καθεστώς διαμετακόμισης που τίθεται κατ' αυτόν τον τρόπο σε εφαρμογή διέπεται με ορισμένες μικρές διαφορές από τις ίδιες αρχές και κανόνες λειτουργίας με το καθεστώς κοινοτικής διαμετακόμισης που εφαρμόζεται στην Κοινότητα, ήτοι:

- ένας «κυρίως υπόχρεος» που αναλαμβάνει την υποχρέωση τήρησης των υποχρεώσεων που απορρέουν από το καθεστώς και ιδίως της υποχρέωσης προσκόμισης ανέπαφων των εμπορευμάτων στον προορισμό (άρθρο 11 του προσαρτήματος Ι της σύμβασης),

- μία χρηματική εγγύηση για τα απαιτούμενα ποσά δασμών και φόρων (άρθρο 24 και επόμενα του προσαρτήματος Ι),

- μία διαδικασία δηλώσεων που βασίζεται, εν γένει, στο έντυπο του ενιαίου διοικητικού εγγράφου και στην αποστολή από το τελωνείο προορισμού στο τελωνείο αναχώρησης αντίτυπου της δήλωσης λήξης των εργασιών (άρθρα 10 και επόμενα και άρθρο 37 του προσαρτήματος Ι),

- καθώς και διαδικασίες έρευνας και ελέγχου των εγγράφων, που αποτελούν αντικείμενο διοικητικών ρυθμίσεων μεταξύ των συμβαλλομένων μερών.

Η σύμβαση σχετικά με την κοινή διαμετακόμιση περιλαμβάνει επίσης, διατάξεις που αφορούν την αμοιβαία βοήθεια για την είσπραξη ενδεχομένων απαιτήσεων.

Η σύμβαση για την απλούστευση των διατυπώσεων κατά τις εμπορευματικές συναλλαγές ((Εγκρίθηκε με την απόφαση αριθ. 87/267/ΕΟΚ του Συμβουλίου της 28ης Απριλίου 1987 (ΕΕ αριθ. L 134 της 22.5.1987). )) καθιερώνει κατά τις συναλλαγές μεταξύ των συμαλλομένων μερών ενιαίο διοικητικό έγγραφο παρόμοιο με εκείνο που χρησιμοποιείται στην Κοινότητα, το οποίο αντικαθιστά τα εθνικά έντυπα τελωνειακής διασάφησης για όλα τα τελωνειακά καθεστώτα εισαγωγής, εξαγωγής ή διαμετακόμισης. Η σύμβαση καθορίζει όχι μόνο το υπόδειγμα εντύπου, αλλά επίσης τους όρους εκτύπωσης, συμπλήρωσης και χρησιμοποίησης, γεγονός που απλουστεύει και διευκολύνει σημαντικά το έργο των επιχειρήσεων και διευκολύνει τη συνεργασία μεταξύ των τελωνειακών διοικήσεων.

Η ένταξη των τεσσάρων χωρών της ομάδας του Βίζεγκραντ στις δύο αυτές συμβάσεις την 1η Ιουλίου 1996, επιτεύχθηκε στο ευρύτερο πλαίσιο των ευρωπαϊκών συμφωνιών που σύναψαν με την Κοινότητα και της επονομαζόμενης «προενταξιακής στρατηγικής» των συγκεκριμένων χωρών. Ειδικότερα, η εν λόγω ένταξη βασίζεται στις διατάξεις των σχετικών συμφωνιών που προβλέπουν συνεργασία στον τελωνειακό τομέα με στόχο την επίτευξη προσέγγισης του τελωνειακού συστήματος των χωρών αυτών με το σύστημα της Κοινότητας. Η συνεργασία αυτή αφορά, ιδίως, τη διασύνδεση μεταξύ των συστημάτων διαμετακόμισης και την απλούστευση των ελέγχων και των διατυπώσεων όσον αφορά τη μεταφορά εμπορευμάτων μεταξύ των συμβαλλομένων μερών ((Βλέπε ως παράδειγμα το άρθρο 93 της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Τσεχικής Δημοκρατίας, αφετέρου. )).